6. โครงการในอนาคต

บริษัทมีแผนการเพิ่มสัดส่วนของส่วนแบ่งการตลาดของธุรกิจผลิตไฟฟ้าจากการพัฒนาหรือซื้อโครงการจากผู้ผลิตไฟฟ้าเอกชนรายใหญ่ทั้งในประเทศไทยและภูมิภาคอาเซียน
โดยพิจารณาความเหมาะสมของโครงการ
ประสบการณ์และความเชี่ยวชาญทางธุรกิจของบริษัทในการสร้างคุณค่าแก่โครงการ
ต้นทุนทางการเงินของบริษัท และความเสี่ยงที่ยอมรับได้ในการดำเนินการโครงการ นอกจากนั้น
บริษัทยังมุ่งเน้นการสร้างความเติบโตทางธุรกิจอย่างยั่งยืน
โดยนอกเหนือจากการเพิ่มผลกำไรจากการบริหารที่มีประสิทธิภาพแล้ว
บริษัทยังมุ่งเน้นการปฏิบัติตามหน้าที่ตามหลักจริยธรรมภายใต้หลักการกำกับดูแลกิจการที่ดี

ปัจจุบัน มีโครงการซึ่งอยู่ระหว่างการก่อสร้างอีก 2 โครงการ
ซึ่งคิดเป็นกำลังการผลิตติดตั้งในส่วนการถือหุ้นของ บผฟ. จำนวนรวม 635 เมกะวัตต์ ได้แก่

  1. โครงการแก่งคอย 2 โรงที่ 2 (บริษัทถือหุ้น ร้อยละ 25ในบริษัท กัลฟ์ เพาเวอร์
  เจเนอเรชั่น จำกัด ซึ่งเป็นเจ้าของโครงการ) เป็นโรงไฟฟ้าพลังความร้อนร่วมกำลังผลิต 734
  เมกะวัตต์ โครงการนี้ได้เริ่มเดินเครื่องเชิงพาณิชย์ในวันที่ 1 มีนาคม 2551

  2. โครงการน้ำเทิน 2 (บริษัทถือหุ้นร้อยละ 25 ในบริษัท น้ำเทิน 2 เพาเวอร์ จำกัด
  ซึ่งเป็นเจ้าของโครงการ)
  ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิต
  1,070 เมกะวัตต์ และกำหนดจำหน่ายไฟฟ้าได้ในเดือนธันวาคม ปี 2552
  โดยมีสัญญาขายไฟฟ้าให้กับ กฟผ. จำนวน 995 เมกะวัตต์
  และขายไฟฟ้าส่วนที่เหลือให้กับรัฐบาลลาว ความคืบหน้าในการก่อสร้างโครงการ ณ สิ้นปี 2550
  อยู่ที่ประมาณร้อยละ 76.2

ในปี 2551 บริษัทได้ปรับกลยุทธ์ในการขยายการลงทุนไปยังโรงไฟฟ้าต่างประเทศมากขึ้น
โดยเฉพาะประเทศเพื่อนบ้านที่ขายไฟฟ้ากลับเข้ามายังประเทศไทย เช่น
โครงการโรงไฟฟ้าในประเทศลาว พม่า และกัมพูชา ตลอดจนลงทุนโครงการอื่น ๆ
ภายในประเทศไทยที่เกี่ยวข้องกับเชื้อเพลิง และพลังงานหมุนเวียน เช่น พลังงานลม พลังงานขยะ
และพลังงานชีวมวล โดยโครงการที่อยู่ระหว่างการพัฒนาได้แก่

1.  โครงการ LNG Receiving Terminal บริษัทได้ลงนามในบันทึกความเข้าใจ
    การศึกษาความเหมาะสมการร่วมทุนกับบริษัท ปตท. จำกัด (มหาชน)
    และการไฟฟ้าฝ่ายผลิตแห่งประเทศไทย (กฟผ.) เพื่อดำเนินโครงการ LNG Receiving
    Terminal ในประเทศไทย ซึ่งคาดว่าจะนำไปสู่การลงนามใน Joint Development
    Agreement ร่วมกันในเร็ว ๆ นี้ โครงการนี้มีกำหนดเดินเครื่องเชิงพาณิชย์ในช่วงกลางปี
    2554

2.  โครงการน้ำเทิน 1 บริษัทและบริษัท กามูด้า จำกัด
    (Gamuda)ได้ร่วมพัฒนาโครงการโรงไฟฟ้าพลังน้ำขนาดกำลังผลิต 523 เมกะวัตต์ใน สปป.
    ลาว ซึ่งคาดว่าจะมีกำหนดการเดินเครื่องเชิงพาณิชย์ในปี 2557 โดย บผฟ.
    ถือหุ้นในโครงการนี้ในสัดส่วนร้อยละ 47.5 บผฟ. และ Gamuda
    ร่วมลงนามบันทึกความเข้าใจเบื้องต้นในราคารับซื้อไฟฟ้า (Tariff Memorandum of
    Understanding) สำหรับโครงการโรงไฟฟ้าน้ำเทิน 1 กับ กฟผ. ในเดือนธันวาคม 2549
    และขณะนี้อยู่ระหว่างการเจรจาสัญญาสัมปทาน กับรัฐบาลลาวและสัญญา PPA
    กับการไฟฟ้าฝ่ายผลิตแห่งประเทศไทย

3.  โครงการโรงไฟฟ้าเกาะกง
    บริษัทได้ลงนามในบันทึกความเข้าใจเพื่อศึกษาการลงทุนในโครงการเกาะกงพาวเวอร์
    ประเทศกัมพูชา ขนาดกำลังผลิต 3,660 เมกะวัตต์ กับบริษัท ผลิตไฟฟ้าราชบุรีโฮลดิ้ง จำกัด
    (มหาชน) (RATCH) และบริษัท อิตาเลียนไทย พาวเวอร์ จำกัด (IPC)
    ขณะนี้อยู่ระหว่างการเจรจาความเป็นไปได้ในการขายไฟฟ้าให้กับ กฟผ.
    โดยสัดส่วนการลงทุนในเบื้องต้นคือ บริษัทและ RATCH จะถือหุ้นรวมกันในสัดส่วน 70% และ
    IPC ถือหุ้นในสัดส่วน 30% ทั้งนี้ คาดว่าโครงการจะมีกำหนดการก่อสร้างประมาณต้นปี พ.ศ.
    2555 เพื่อให้สามารถเดินเครื่องเชิงพาณิชย์ได้ประมาณต้นปี พ.ศ. 2559

4.  โครงการปรับปรุงภูมิทัศน์โดยการแปรสภาพขยะให้เป็นพลังงาน บริษัท บริษัท ปตท. จำกัด
    (มหาชน) และ SEPCO-ASIA
    Groupได้ลงนามบันทึกความร่วมมือการศึกษาความเป็นไปได้โครงการปรับปรุงภูมิทัศน์โดยการแปรสภาพขยะให้เป็นพลังงานเมื่อวันที่
    5 ตุลาคม 2550 โดยจะจัดทำโครงการนำร่องที่จังหวัดภูเก็ต และมีสัดส่วนการลงทุนร้อยละ
    50, 35 และ 15 ตามลำดับ ซึ่งผลการศึกษาในเบื้องต้นพบว่า มีปริมาณขยะพอเพียง
    โดยโครงการดังกล่าว มีกำหนดการเดินเครื่องเชิงพาณิชย์ในวันที่ 15 ธันวาคม 2553

5.  โครงการโรงไฟฟ้าพลังงานลม บริษัท บริษัท ปตท. จำกัด (มหาชน) Wind Energy
    Generating Co., Ltd (WEGCO) และ Eurus Energy Japan Corp.
    ร่วมกันพัฒนาโรงไฟฟ้าพลังงานลมที่จังหวัดนครศรีธรรมราชขนาดกำลังผลิต 35 เมกะวัตต์
    โดยโครงการอยู่ระหว่างการศึกษาความเป็นไปได้ในการพัฒนาโครงการ